Sibbe maak draadstrik-juwele om olifante te red | Sarie
Sibbe maak draadstrik-juwele om olifante te red
FOTO Instagram / Down the Wire
Wanneer Lilly Otto 'n oproep kry met die nuus dat 'n dier iewers in die bos in 'n strik verstrengel is, staal sy haar instinktief vir wat op haar en die veearts wag. Sy het al álles gesien, van 'n leeu met 'n draad deur haar bek, 'n hiëna wat byna doodgewurg het, tot 'n sebra wie se poot deur 'n ál dieperwordende sny verrinneweer word.
Dis 'n hartverskeurende gesig waaraan jy nooit gewoond raak nie, sê Lilly. "Dis moeilik, maar jy moet sterk wees en deurdruk, want jy is daar om hulle te help. Die bevrediging as jy die dier wel kan help en net daar vrylaat, is onbeskryflik."
Danksy die opbrengs uit Down to the Wire, 'n projek wat Lilly en haar broer, Troy, begin het om draadstrikke in juweliersware te omskep, kon hulle al talle beseerde diere red. Hulle sit ook alles in om mense bewus te maak van dié euwel, wat wêreldwyd tot die dood van miljoene diere lei.